El Palau de la Generalitat de Catalunya obrirà les seves portes per celebrar la diada de Sant Jordi, aquest any de manera virtual, d'acord amb les mesures preses per prevenir la COVID-19.
La iniciativa, impulsada pels departaments de Cultura i de la Presidència, tindrà lloc dijous 23 d'abril a les 11.30 hores al canal Youtube de patrimoni.gencat.cat.
La visita virtual serà conduïda pel responsable de les visites guiades que habitualment es fan al Palau de la Generalitat de forma presencial.
Durant el recorregut, es mostrarà l'edifici del Palau i les seves diverses estances: la Sala Torres-Garcia, la Capella de Sant Jordi, la Galeria Gòtica, la Sala Tarradellas i moltes més per on els i les visitants podran passejar gràcies a la tecnologia trekker de Google Street View que captura imatges panoràmiques en 360 graus, un projecte força complex que va suposar fer milers de fotografies de l'edifici.
Entre altres espais i històries, es podrà veure els tres llocs de Palau on els capitells estan suspesos i no tenen columna, separats per dos-cents anys els uns dels altres, i conèixer anècdotes com la del fèmur de Sant Jordi, que algú se'l va endur el 1940 i anys més tard el va tornar, però sota secret de confessió.
Una manera ben diferent de descobrir la història que hi ha darrere les parets d'aquest emblemàtic edifici, d'origen medieval.
Aquesta visita tan especial tindrà una durada de trenta minuts aproximadament i quedarà enregistrada, de manera que tothom pugui veure-la durant la Diada de Sant Jordi i posteriorment, als canals de difusió de patrimoni.gencat.
Amb motiu d'aquesta Diada de Sant Jordi tan especial, el Departament de Cultura publica el model 3D de l'emblemàtica Capella de Sant Jordi del Palau de la Generalitat.
Un model 3D que permet descobrir detalls de més a prop.
El model 3D es pot visionar i giravoltar al perfil que té patrimoni.gencat a la plataforma 3D Scketchfab, on museus i institucions d'arreu del món estan publicant les seves col·leccions en 3D.
També s'ha publicat un detall de la capella, la clau de volta, on també s'hi representa un Sant Jordi.
La digitalització d'aquest espai s'ha dut a terme a través de la tecnologia més avançada que existeix actualment, la generació de núvol de punts a partir de laserscan que permet obtenir un model 3D amb tota la informació morfològica de l'edifici escanejat.
Aquesta digitalització s'emmarca en el projecte de digitalització del patrimoni cultural català que estan impulsant la Direcció General del Patrimoni Cultural i l'Agència Catalana del Patrimoni Cultural, amb l'objectiu d'estudiar, conservar, protegir, difondre i fer més accessible a tothom el patrimoni cultural català.
Els museus de la Generalitat han preparat des de manualitats, recomanacions literàries, publicacions en línia i imatges de Sant Jordi per conèixer com ha evolucionat la seva iconografia al llarg de la història de l'art.
El Museu Nacional Arqueològic de Tarragona proposa als més petits dues manualitats pensades per omplir la casa de la festa de Sant Jordi.
És d'allò més fàcil i divertit!
Una rosa i un punt de llibre amb història inclosa.
Pinta i retalla els personatges del mite de Perseu i Andròmeda, el paral·lel antic de la llegenda de Sant Jordi.
Només cal que imprimeixis a doble cara i ja ho tens!
El Museu d'Història de Catalunya anima a tothom a seguir gaudint de la història i la literatura des de casa, proposant alguns títols molt interessants sobre història medieval, moderna i contemporània.
Totes les recomanacions a: https://www.mhcat.cat/actualitat/noticies_agenda/noticies/santjordi2020_des_de_casa.
D'història medieval, ens recomana llibres d'autors medievals com Disputa de l'ase d'Anselm Turmeda; Una Tria d'Ausiàs March, i La Guerra contra el rei de Castella de Pere el Cerimoniós.
També el llibre ambientat a l'època, L'àngel de les tenebres de Josep-Lluís González.
Pel que fa a història moderna, ens recomana el llibre ambientat a l'època, Els poemes de Lepant de Joan Pujol, i O he de morir o he d'amar de Francesc Fontanella.
Finalment, d'història contemporània, quatre volums molt recomanats: dos de Raül Garrigasait, Els estranys i Els fundadors; Tots els contes de Caterina Albert (Víctor Català), i Incerta Glòria de Joan Sales.
El Museu d'Arqueologia de Catalunya posa a disposició del públic llibres electrònics per PC i tauletes amb contingut multimèdia, catàlegs d'exposició i publicacions científiques i, des del dia 23 fins el diumenge 26 d'abril posa a disposició dels visitants del web www.mac.cat la descàrrega gratuïta del catàleg de l'exposició Art Primer.
Tot aquest contingut està disponible a http://www.mac.cat/RECURSOS-EN-LINIA.
El Museu Nacional de la Ciència i la Tècnica de Catalunya també posa en obert al seu web noves publicacions digitals com és el catàleg Traços de llum.
La col·lecció Duran de daguerreotips, d'Oscar González, que es podrà descarregar durant 48 hores (de dimecres a les 9 h a divendres a les 9 h), i el número 8 de la revista Eix, sobre cultura industrial, científica i tècnica, que dedica aquest dossier central a l'habitatge obrer.
També promou els seus blogs temàtics dedicats a diversos temes relacionats amb el patrimoni industrial, científic i tècnic: Patrimoni industrial; Dones: indústria, ciència i tecnologia; Del telègraf a Internet; Habitatge obrer, i Ferro.
Finalment, el Museu d'Art de Girona, publica un repositori de recursos virtuals per gaudir la celebració des de casa El kit virtual proposa una galeria d'imatges amb detalls de sant jordis, dracs, princeses i roses a partir de les obres de la col·lecció i activitats per als més petits (i no tant petits!) de la casa: conta-contes; pintar dracs; confecció d'una rosa de paper...
En el marc del projecte 'Catalunya des dels arxius: esdeveniments, festes populars i altres celebracions', la Xarxa d'Arxius Comarcals convida a la ciutadania a celebrar Sant Jordi amb una selecció d'articles, exposicions virtuals, cursos, premis i concursos i d'altres activitats que poden ser del vostre interès.
de Casa Batlló: La Casa Batlló anima els catalans a celebrar Sant Jordi des dels seus balcons.
Convida a vestir de roses els seus balcons oferint idees i recursos.
La Casa Batlló també proposa diverses activitats creatives pels infants.
Jocs i manualitats descarregables inspirats en Gaudí, Activitats creatives per a nens inspirades en l'art de Gaudí.
Descarrega't jocs i treballs manuals per fer tu mateix i descobreix la màgia de la Casa Batlló.
Davant el drac comú a qui combatre, la Covid-19, proposa als usuaris d'Instagram que diguin quin és el seu heroi o la seva heroïna aquests dies sota aquesta etiqueta i nominant persones perquè la cadena segueixi.
Museu de Lleida: posa a disposició de la ciutadania diverses publicacions en línia:
El Museu de Sant Cugat porta a les cases Sant Jordi a través d'un conte.
Visiteu les seves xarxes socials i descobriu les aventures de les tres bessones per Sant Cugat.
A més, tothom qui estigui inspirat pot fer un dibuix i enviar-nos una foto d'aquest al nostre correu electrònic.
Tots els dibuixos sortiran exposats a la nostra xarxa i el dibuix més original guanyarà un joc de llibres.
Animeu-vos a agafar les pintures per crear les vostres pròpies aventures.
Cal enviar les imatges a [EMAIL].
Els Museus de Sitges mostren més de setze mil peces al nou web www.museuobert.cat.
Per primer cop, totes les col·leccions dels Museus de Sitges es poden consultar en línia a través d'aquest lloc web, una iniciativa conjunta de diversos museus catalans i de les empreses Nubilum, Coeli i Edittio, que s'hi han prestat gratuïtament, per tal de posar a la disposició de tothom els petits i grans tresors que custodiem.
Més informació: http://museusdesitges.cat/ca/noticies/visitans-ara-tambe-al-museuobert